google/wiki40b huggingface dataset:
Neymar

Santos

Neymar liitus Santose noorteakadeemiaga 2003. aastal. Debüüdi tegi ta 17-aastasena mängus Oeste vastu, mis võideti 2:1.
Ta aitas klubil võita kaks järjestikust Campeonato Paulista meistrivõistlust, Brasiilia karika ja 2011. aasta Copa Libertadorese, mis oli Santose esimene kontinentaalne tiitel alates aastast 1963.
Neymar lõi Santoses 225 mänguga kokku 136 väravat. 2011. aastal löödud iluvärava eest võitis Neymar FIFA Puskási auhinna.

Koondisekarjäär

Neymar debüteeris Brasiilia koondises 10. augustil 2010 18-aastasena Ameerika Ühendriikide vastu, ta lõi selles mängus ka peaga debüütvärava.
2011. aasta Copa Américal Argentinas lõi ta 2 väravat, mis mõlemad tulid mängus Ecuadoriga.
2012. aasta suveolümpiamängudel lõi Neymar kolm väravat, mis aitasid jõuda Brasiilial finaali. Finaalis kaotati Mehhikole 2:1.
Neymar lõi 2013. aasta Konföderatsioonide karikal värava alagrupimängudes Jaapani ja Mehhikoga ning poolfinaalis karistuslöögist Itaalia vastu. Finaalis aitas ta alistada Hispaania 3:0, lüües ühe värava. Neymar valiti turniiri parimaks mängijaks.
2014. aasta maailmameistrivõistlustel lõi Neymar turniiri avamängus Horvaatiaga kaks väravat, millest üks tuli penaltist. Viimases alagrupikohtumises lõi ta Kameruni vastu kaks väravat. Veerandfinaalis Colombiaga sai Neymar raske seljatrauma, mille tõttu ei saanud ta mängida poolfinaali ega pronksimängu. 
2015. aasta Copa Américal lõi Neymar Peruu vastu avamängus võiduvärava. Teises alagrupimängus Colombiaga sai ta pärast lõpuvilet punase kaardi.
2016. aasta suveolümpiamängudel lõi Neymar veerandfinaalis Colombiaga karistuslöögist värava ja andis ühe resultatiivse söödu. Poolfinaalis lõi ta Hondurase vastu olümpiamängude aegade kiireima värava. Finaalis Saksamaaga viis ta Brasiilia karistuslöögist juhtima ja lõi viimase otsustava penalti penaltiseerias.

Isiklikku

Neymaril on Carolina Nogueira Dantasega poeg David Lucca da Silva Santos, kes sündis 24. augustil 2011.
Neymar on kristlane.
Väljaspool jalgpalliväljakut peetakse teda üheks kuulsamaks sportlaseks. Sportspro nimetas ta 2012. ja 2013. aastal maailma kõige paremini turustatavaks sportlaseks ja ESPN valis ta 2016. aastal kuulsuse poolest maailma neljandaks sportlaseks.
Janne Korhonen

Janne Korhonen (sündinud 30. märtsil 1970 Oulus) on soome taekwondo-sportlane.
Tema pikkus on 193 cm ja kaal 120 kg.
Aastatel 1992, 1993 ja 1999 tuli ta Euroopa meistriks.
Janne Korhonen on elukutselt arst.
Miguel Trauco

Koondisekarjäär

Debüüdi Uruguay rahvuskoondises tegi Trauco 6. augustil 2014 mängus Panama vastu.
2019. aasta Copa Américal valiti ta turniiri sümboolsesse koosseisu. Ta kuulus Peruu koondisse ka 2018. aasta maailmameistrivõistlustel ja 2016. aastal Copa América Centenariol.
Bentheim-Steinfurt

Ajalugu

Bentheim-Steinfurt ja selle territooriumid pöörati aastal 1544 krahv Arnold II poolt luterlusse. Talle järgnes tema väheusklik poeg Eberwin III. Pärast viimase varajast surma 26-aastasena järgnes tema alaealine poeg Arnold III, kelle regendiks oli Tecklenburgi Anna. Arnold III abiellus aastal 1576 Neuenahri Magdalenaga ja ta alustas katseid krahvkonna põhjalikult protestantismi pööramiseks. 1587. aasta sügisel külastasid krahvkonda luterlikud jutlustajad üle kogu Saksamaa, et aidata reformida Bentheimi, Steinfurti, Lingeni ja Tecklenburgi krahvkondi. Uued seadused kujundati suuresti Moersi omade järgi ning viidi järgmisel aastal sisse Bentheimis ja Tecklenburgis ning lõpuks aastal 1591 Steinfurtis. Arnold asutas 1588. aastal ka eduka kooli Schüttorfis, mis viidi aastal 1591 Steinfurti ja õpetas ladina keelt, õigust, teoloogiat, filosoofiat ja (aastast 1607) meditsiini. Arnold suri aastal 1606 ja talle järgnesid tema pojad Arnold Jost, Wilhelm Heinrich, Friedrich Ludolf ja Konrad Gumprecht. Arnold Jost asutas Bentheimi territooriumil 1613. aastal kõrgema kirikunõukogu, kui ülima vaimuliku võimu krahvide alluvuses, ja sel samal aastal loodi ka Bentheimi reformitud kirik, mis sisaldas ka 12 artiklit.
Aastal 1643 Arnold Jost suri ja talle järgnes tema poeg Ernst Wilhelm. Teda mõjutas suuresti Münsteri vürstlik piiskop Christoph Bernhard von Galen ja aastal 1688 pöördus ta katoliiklusse. Järgnes äge kriis, milles protestantlikud jutlustajad minema aeti. Ernst Wilhelm suri aastal 1693 ja talle järgnes tema poeg, krahv Ernst, kes murede lahendamiseks pöördus aastal 1701 luterlusse. Väljastati uus reformitud kirikukonstitutsioon, mis põhines 1678. aasta Lingeni kirikukonstitutsioonil (seda kasutati aastani 1971). Bentheim-Steinfurt omandas aastal 1700 Batenburgi lossi, kuigi selleks ajaks ei olnud see püsivalt mehitatud ja see purustati prantslaste poolt aastal 1795.
Krahv Ludwig omandas aastal 1803 Bentheim-Bentheimi krahvkonna. Bentheim-Steinfurt mediatiseeriti aastal 1806 Preisimaasse, loovutati aastal 1809 Bergile, taastati aastal 1813 Preisimaasse ja loovutati aastal 1815 Hannoveri kuningriigile.
Monovibraator

Monovibraator on relaksatsioongeneraator, millel on üks püsiva tasakaalu olek. Lühiajalise sisendimpulsi mõjul siirdub lülitus hüppeliselt ajutiselt stabiilse tasakaalu olekusse. Selles püsib lülitus teatud aja vältel, mille määravad tema elementide parameetrid, ja ennistub siis järsku esialgsesse püsiolekusse. Niiviisi genereerib monovibraator iga sisendimpulsi toimel ühe kindla pikkusega ristkülikimpulsi.
 
Joonisel kujutatud bipolaartransistoridega skeemil on lähteolekus transistor Q2 takistiga R2 määratud baasivoolu tõttu avatud (juhtiv) ja transistor Q1 suletud. Kui Q2 baasile anda negatiivne käivitusimpulss, siis see transistor sulgub ja transistor Q1 saab läbi takisti R4 avanemiseks piisaval suurusega baasivoolu. Sellest hetkest hakkab lülitus formeerima väljundimpulssi, mille kestuse määrab takistist  R2 ja kondensaatorist C1 moodustuva lüli ajakonstant  R₂C₁. Nimelt hakkab kondensaator läbi R2 laaduma ja vastavalt pinge Q2 baasil suurenema. Niipea kui pinge kondensaatoril on tõusnud sedavõrd, et Q2 saab R2 kaudu avanemiseks piisava baasivoolu, läheb monovibraator hüppeliselt tagasi lähteolekusse.
Monovibraatorid realiseeritakse tänapäeval integraallülituste baasil, mis vajavad ainult sagedust määravate komponentide (takisti ja kondensaatori) lisamist. Nii saadakse ristkülikimpulsse kestusega 50 nanosekundit kuni 1 sekund (pikemate impulsside saamiseks läheks vaja liiga suure mahtuvusega kondensaatorit).
Monovibraatoreid kasutatakse peamiselt kindla kestusega impulsside formeerimiseks.
Kivi-Vigala Raamatukogu

Kivi-Vigala raamatukogu on rahvaraamatukogu Rapla maakonnas Märjamaa vallas Kivi-Vigala külas Lasteaia tn. 3.
Kivi-Vigala raamatukogu asutati 1945. aastal, tööd alustas raamatukogu 1. novembril 1946. aastal.
Kivi-Vigala Raamatukogu asub Kivi-Vigala külas tervisekeskuse ja lasteaiaga ühes majas. Lisaks raamatute ja perioodika laenutamisele ning kohalkasutamisele saab kasutada avatud internetipunkti teenust.
Raamatukogu kasutab e-kataloogi RIKS.
Lembit Tepp

Lembit Tepp (29. jaanuar 1930 – 9. august 2008) oli eesti statistik.
1949. aastal lõpetas ta Väike-Maarja Keskkooli. 1953. aastal lõpetas ta Tallinna Polütehnilise Instituudi majandusteaduskonna kaubanduse ökonoomika eriala kiitusega.
Aastatel 1953–1961 oli ta Tallinna Polütehnilise Instituudi raamatukogu juhataja.
1961. aastast asus ta tööle statistika valdkonnas. 1970–1980. aastatel oli ta Eesti NSV Statistika Keskvalitsuse juhataja esimene asetäitja. 1990–2000. aastatel oli ta Statistikaameti rahvaloenduse teenistuse nõunik. Ta on korraldanud rahvaloenduste läbiviimist Eestis. Ta oli ka Eesti rahvastikuregistri üks alusepanijaid.
Ta on maetud Liiva kalmistule.
Pooljuht

Pooljuht on aine, mille elektrijuhtivus on halvem kui elektrijuhil ja parem kui dielektrikul. Pooljuhtide erijuhtivus toatemperatuuril σ = 10⁶...10⁻⁸ S/m.
Pooljuhtide hulka kuuluvad mõned lihtained (räni, germaanium, seleen, telluur, arseen, fosfor ja teised), palju oksiide, sulfiide, seleniide ja telluriide, mõned sulamid, paljud mineraalid jm. Arendatakse ka pooljuht-nanokristalle (näiteks tuum-kest-struktuuriga pooljuht-nanokristallid). Pooljuhid on enamasti kristallstruktuuriga ained, st nende aatomid või molekulid paiknevad kindla korra kohaselt, moodustades kristallivõre.
Pooljuhid on väga tundlikud välismõjude ja lisandite suhtes. Iseloomulik on elektrijuhtivuse järsk suurenemine temperatuuri kasvades, samuti võõraine aatomite mõjul.
Lucia legendi meistri Maarja altar

Lucia legendi meistri Maarja altar (ka: Maarja altar, nn Mustpeade tiibaltar) on 15. sajandist, ilmselt Belgias Brugges maalitud triptühhon.
Keskajal asus see altar tõenäoliselt dominiiklaste Katariina kirikus, praegu on see Niguliste kirikus. Maarja altar on hiliskeskaegne altariretaabel, mis on valmistatud arvatavasti 15. sajandi lõpul (enne 1493). Altari arvatav autor on anonüümne Püha Lucia legendi meister, kellelt telliti altar Tallinna dominiiklaste kloostrikiriku tarbeks, transpordikulud tasusid Mustpeade vennaskond ja Suurgild.
Kahe tiivapaariga altar on pühendatud neitsi Maarjale, keda on kujutatud teose kõigis kolmes positsioonis. Suletud tiibadel esineb grisaille-tehnikas Maarja kuulutuse stseen – vasakul tiival peaingel Gaabriel ja paremal neitsi Maarja. Teises positsioonis on maalitahvlitel kujutatud paljastatud rinnaga neitsi Maarjat ühes palvetavate donaatoritega; rinnahaavale osutav Kristus koos kahe ingliga: troonil istuv Jumal-Isa ning Ristija Johannes koos donaatoritega. Avatud positsioonis asub kesktahvlil baldahhiini all troonimas neitsi Maarja Kristuslapsega, tema kõrval seisavad Püha Jüri ja Püha Viktor. Vasakul tiival näeb Assisi Püha Franciscust ning paremal Nivelles'i Püha Gertrudi.
Kaunispe vald

Kaunispe vald (saksa keeles Kaunispäh) oli vald Saaremaal Jämaja kihelkonnas. Vald eksisteeris 1866–1891 ja siis liideti see vald Torgu vallaga.
Krista Simson

Krista Simson (sündinud 27. septembril 1960) on eesti graafik ja kunstiõpetaja.
Ta on lõpetanud Eesti Kunstiakadeemia.
Ta töötab Kuusalu kunstide koolis.

Pere

Tema abikaasa on kunstnik Aivar Simson. Neil on lapsed Tõll, Hõbe ja Hele.
Kivi-lõhiskupar

Kivi-lõhiskupar (Andreaea rupestris) on lõhiskupraliste sugukonda kuuluv sammaltaim. 
Ta on Eestis arvatud II kaitsekategooriasse (seisuga 2012).
Eestis võib neid leida kasvamas rändrahnude juures.
UNESCO maailmapärandi kaitse konventsioon

UNESCO maailmapärandi kaitse konventsioon (inglise Convention Concerning the Protection of the World Cultural and Natural Heritage) on 1972. aastal Pariisis vastu võetud maailma erilise loodus- ja kultuuripärandi kaitse korraldamise meede, et tagada nende säilimine tulevastele põlvedele. 
Konventsiooniga on liitunud 187 riiki. Pärandi nimekirja on 2011. aasta seisuga kantud 936 paika kogu maailmast; Eestist Tallinna vanalinn (1997) ja Struve geodeetiline kaar (2005).
Rodrigo Caio

Koondisekarjäär

Debüüdi Brasiilia rahvuskoondises tegi ta 30. mail 2016 sõprusmängus Panama jalgpallikoondis vastu.
Samal aastal kuulus ta Brasiilia koondise meeskonda Copa América Centenario, kuid üheski mängus ta platsile ei pääsenud.
2016. aasta suveolümpiamängudel tuli ta Brasiilia meeskonnaga olümpiavõitjaks.
Johannes Reinke

Johannes Reinke (3. veebruar 1849 – 25. veebruar 1931) oli saksa botaanik, bioloogiateoreetik ja filosoof.
Aastast 1879 oli ta botaanikaprofessor Göttingeni Ülikoolis, rajades seal taimefüsioloogia instituudi. Aastail 1885–1921 töötas ta Kieli Ülikooli professorina.
Aastal 1901 avaldas ta raamatu "Sissejuhatus teoreetilisse bioloogiasse", mis on teadaolevalt esimene raamat maailmas, mille pealkirjas esineb nimetus "teoreetiline bioloogia".
Pärnu jõe saare looduskaitseala

Pärnu jõe saare looduskaitseala on looduskaitseala Türi linnas. Kaitseala pindala on 1 ha. 
Kaitseala moodustati 1992. aastal, et kaitsta Pärnu jões oleva saare elustikku.
Peeter Madissoo

Peeter Madissoo (20. oktoober 1901 Vana-Otepää vald – 23. märts 1962 Göteborg) oli Eesti poliitik.
Ta oli Otepää linnavanem, Sindi linnasekretär, pärast Gustav Wulff-Õie pensionileminekut Otepää vallasekretär ja Otepää Ühispanga raamatupidaja. Rootsis oli ta Göteborgi Põllumeeste Kogu esimees.
Jaanus Karm

Jaanus Karm (sündinud 22. juunil 1969) on Eesti kaitseväelane. 
11. septembril 1997 üritas ta Balti rahuvalvepataljoni luurerühma eesotsas jalgsi Kurkse väina ületada, mille juures enamik tema alluvaid ära uppus (Kurkse suurõnnetus). Selle eest määras Harju Maakohus Jaanus Karmile karistuseks nelja- ja pooleaastase vabadusekaotusega poolkinnises vanglas, mille Tallinna Ringkonnakohus leevendas ühe aasta peale. President Lennart Meri andis talle armu.
Kannus

Külad

Eskola, Hanhineva, Korpela, Kungas, Jokisalo, Mutkalampi, Märsylä, Roikola, Välikannus, Ylikannus, Yliviirre
Andy Griffith

Andy Samuel Griffith (1. juuni 1926 – 3. juuli 2012) oli USA näitleja.
Loodusajakirjandus

Loodusajakirjandus ehk keskkonnaajakirjandus on ajakirjandus, mille teemaks on loodus, keskkond, elukooslused, ökosüsteemid. 
Eestis on pikka aega ilmunud loodusajakiri Eesti Loodus. Eesti Televisioonis oli aastatel 1965–1986 loodusteemaliste saadete sari "Lugedes looduse raamatut" ja on alates 1993. aastast keskkonnasaadete sari "Osoon". 
Loodusajakirjandus on minil määral olemas olnud juba alates 17. sajandist, kuid järsult laienes see alates 1960ndaist (Neuzil 2008). Sellele andis märgatava tõuke ajakirjanik Rachel Carsoni teos "Hääletu kevad" (1962, eesti keeles 1968). 
Loodusajakirjanduses eristuvad mõnevõrra keskkonnaprobleemidele pühenduv suund (nimetatakse ka keskkonnaajakirjanduseks – environmental journalism) ning eluslooduse liike ja kooslusi käsitlev suund (inglise keeles wildlife journalism või ka nature journalism).
Kõrgessaare raamatukogu

Kõrgessaare raamatukogu on raamatukogu Hiiu maakonnas Hiiumaa vallas Kõrgessaare asulas. Kõrgessaare raamatukogu on Hiiu valla raamatukogu haruraamatukogu.
Paria jõgi

Paria on jõgi Põhja-Ameerikas, Colorado jõe lisajõgi. Läbib Utah lõunaosa ja Arizona põhjaosa.
Paria jõe pikkus on ligikaudu 121 kilomeetrit. Jõgi algab Colorado platoolt, voolab valdavalt lõunasse ja kagusse ning suubub paremalt Coloradosse.
Jõgi saab vee ebatasaselt ja sademetevaeselt maastikult.
Mõnes piirkonnas voolab kitsastes kanjonites.
Greg Baldwin

Greg Baldwin (sündinud 13. septembril 1960 Grants, New Mexico) on Ameerika Ühendriikide näitleja.
Ta on näidelnud teatrilaval, andnud hääle animafilmi- ja videomängutegelastele.
VAZ-2801

VAZ-2801 oli 1975. aastal Nõukogude Liidus Togliatti VAZ-i tehases esimene ehitatud elektriauto prototüüp.
Auto ehitati VAZ-2102 baasil. Katsepartii autodele oli valmistatud spetsiaalne alumiiniumraam, mis võimaldas auto kaalu vähendada.
Sõiduk oli kahe uksega ja furgooniga, mis oli kohandatud nikkel-tsinkakude paigutamiseks. Akudele juurdepääs käis (tinglikult) parempoolse tagaukse juurest. Esimese põrkeraua kohal asetses samuti luuk, mis tagas juurdepääsu elektrimootori alumisele osale. Elektrimootor paiknes ees, kapoti all.
Auto mootoriks oli 12 kW elektrimootor võimsusega 35 hobujõudu. Auto suutis ühe laadimisega sõita kuni 85 kilomeetrit ja arendada kiirust kuni 87 km/h. Auto akupakk kaalus 380 kg. Osad mudelid oli 25 kW mootoriga, mis töötasid 125 A nikkel-tsinkakudel, mis võimaldas autol kiirusega 40 km/h läbida 110 km.
Aastatel 1976–1981 toodeti katsepartiina kokku 47 elektriautot, mis ei olnud identsed vaid sisaldasid inseneride poolt tehtud edasiarendusi. Tootmisse auto siiski ei jõudnudki, sest elektriauto seeriatootmine ei tundunud piisavalt otstarbekas, kuna puudusid laadimiskeskused, akude raskuse ja tehnika kalliduse tõttu.
Suurem osa autodest leidis kasutamist Togliatti tehases ja riigiasutustes, lisaks kasutati elektriautot ka posti ja toidu jagamisel.
Kubja talu

Kubja talu on talu Karinu külas Järvamaal.
Selle talu peremees, botaanik ja luuletaja Rein Sander pühendus talus teesegude tootmisele. millest esimesed toodi müügile 1988. aasta sügisel.
Hiljem on talu registreeritud ettevõttena Kubja Ürditalu, mis on Eesti suurim ja vanim teesegude tootja.
Keelesaar

Keelesaar on suurema keeleala sees olev muukeelne ala. Nt ajalooliselt räägiti eesti keele võru murret Kraasnas (Venemaa), millel ei olnud piiri Eestiga.
Peale Kraasna keelesaare on Eestist väljaspool olnud ka Lutsi (Läti) ja Leivu (Läti) keelesaar.
Pähkli tänav (Tallinn)

Pähkli tänav on tänav Tallinnas Pirita linnaosas.
Tänav algab Haljas teelt ja lõppeb Künnapuu tänavaga ristudes. Tänava pikkus on umbes 340 m.
Pähkli tänav sai nime 20. novembril 1951.
Karmo Tüür

Karmo Tüür (sündinud 5. juunil 1967 Pärnus) on eesti politoloog, õlleentusiast ja ettevõtja.
Koolihariduse omandas Tüür Pärnu Ühisgümnaasiumis, seejärel õppis ta Tartu Ülikoolis ajalugu ja politoloogiat. 2001. aastal kaitses ta bakalaureusekraadi (väitekiri "Piiriülene koostöö: Eesti-Vene näide", juhendaja Kaido Jaanson).
Tüür on Akadeemilise Balti ja Vene Uuringute Keskuse asutaja (aastast 1997) ja juht, samuti töötab ta Tartu Ülikooli riigiteaduste instituudis. Varem on ta töötanud Riiklikus Kultuurimälestiste Projekteerimise Instituudi Pärnu grupis ja Sütevaka Seltsis.
Ta on olnud Rahvusvaheliste Suhete Ringi akadeemiline juhendaja ning toimetanud selle artiklikogumikke alates 2005. aastast, samuti ABVKeskuse  lühiajalisi prognoose Venemaa teemal alates 2000.aastast.
Karmo Tüür on Pärnu õlleklubi Gambrinus asutaja (aastal 1991) ning selle esimene ja ka praegune president.
2012. aastal avas Tüür Tartus Rüütli tänaval õllepoe Gambrinus.
Slumerican

Slumerican on hiphopile orienteeritud sõltumatu Ameerika plaadifirma, mis loodi 2012 aastal räppar Yelawolf’i poolt.
Georgi Aleksandrovitš

Georgi Aleksandrovitš (9. mai 1871 Tsarskoje Selo – 9. august 1899 Abbas Tuman) oli Vene suurvürst, 1894. aastast kuni surmani troonipärija.
Ta oli Aleksander III poeg ja Nikolai II noorem vend. Suri tuberkuloosi.
Greimase semiootikakeskus

A. J. Greimase semiootika ja kirjandusteooria keskus (A. J. Greimo semiotikos ir literatūros teorijos centras; varasem nimi 'Greimase semiootika õppe ja uuringute keskus') on õppe- ja uurimiskeskus Vilniuse Ülikoolis.
Keskus on nimetatud Leedust pärit semiootiku Algirdas Greimase järgi. Keskus loodi 1992. aastal. Alates 2005. aastast on keskuse korraldada semiootika magistriõpe.
Kulina mõis

Kulina mõis (saksa keeles Kullina) oli rüütlimõis Viru-Jaagupi kihelkonnas Virumaal.
Mõisast on teateid alates 1546.
Alates 2014. aastast kuulub Kulina mõis poliitik Anti Poolametsale.
Termodünaamiline protsess

Termodünaamiline protsess on iga termodünaamilises süsteemis toimuv muutus.
Termodünaamiline protsess võib olla kas pööratav või mittepööratav. Pööratavaks protsessiks nimetatakse niisugust protsessi, mis saab kulgeda vastupidises suunas, nii et süsteem läbib kõik olekud mis pärisuunaski ja jõuab algolekusse tagasi (seejuures ka süsteemiga interaktsioonis olev ümbruskeskkond taastub oma algolekus). Pööratav on niisiis lõpmata aeglane protsess, mis saab kulgeda mõlemas suunas süsteemi olekuparameetrite (nt ruumala, temperatuur jne) lõpmata väikese varieerimise toimel. Mittepööratava protsessi korral pole olekute vastupidises järjekorras läbimine võimalik. Kõik reaalsed protsessid on rangelt võttes mittepööratavad, kuid sageli kulgevad nad nii aeglases tempos, et neid võib esimeses lähenduses pidada pööratavaiks.

Pööratava protsessi näiteks on gaasi lõpmata aeglane paisumine või kokkusurumine silindris. Selle protsessi suunda võib kontrollida kolvile mõjuva jõu lõpmata väikese muutusega. Kui aga kolbi liigutada lõpliku kiirusega, tekib gaasis lööklaine (gaasi rõhk kolvi vahetus läheduses erineb rõhust ülejäänud gaasis). See on aga dissipatiivne prtosess, mille teostamine vastupidises suunas pole võimalik. Samamoodi mittepööratav on ka soojusvahetusprotsess, mis leiab aset kui kaks (lõplikul määral) erineva temperatuuriga keha kontakti viia.
Termodünaamilise protsessi pööratavus on tihedalt seotud termodünaamika teise seadusega ja entroopia muutumisega.
Johannes Perker

Johannes Theodor Gottfried Perker (eesnimed ka Hans Theodor Gottfried; 3. veebruar 1892 Kuressaare – 5. mai 1964) oli Eesti arst.
Ta õppis 1912–1918 ja 1920–1924 (lõpetas) Tartu ülikooli arstiteaduskonnas, Korporatsioon Fraternitas Estica liige.
Ta osales Esimeses maailmasõjas ja Vabadussõjas, 1923 teenis 2. Jalaväerügemendis (sanitaarleitnant), oli 1925–1928 arst Haapsalus ja Lääne maahaigla juhataja, 1928–1934 Paide haigla ja ambulatooriumi kirurg, alates 1934 sisehaiguste arst ja neuroloog Pärnus. 1941 asus järelümberasujana Saksamaale.
Proopiomelanokortiin

Madudel

Madudel reguleerib proopiomelanokortiin muu hulgas ka mao naha värvust, nii näiteks raskendab harilike rästikute tuvastamist mustade (melanistlike) rästikute olemasolu, kuna nende siksaktriip pole nähtav. Rästikud ei sünni mustadena, nende värvus muutub uurijate arvates ajuripatsi eritatava proopiomelanokortiini mõjul, andes emastel teada suguküpsuse saabumisest.

Proopiomelanokortiingeen inimestel

Proopiomelanokortiingeen koosneb 241 aminohappest ja asub inimestel kromosoomis 2p23.3.
Vender

Vender on ujuvvahendi ja kai või muu sildumiskoha omavahelise vahetu kokkupuute vältimiseks ja pehmendamiseks mõeldud ese või seade.

Kirjeldus

Vendrid on enamasti kas sildindri-, kera- (palli-) või plaadikujulised, kuid valmistatakse ka erikujulisi vendreid. Veesõiduki vööritipule ja ahtripeegli nurkadele kinnitatakse nurgavendreid. 
Varem kasutati suuremate vendritena lihtsaid puitlatte ja väiksematena köiepunutisega ümbritsetud liivakotte. Seoses tehnika arenguga on arendatud ka paremini pehmendavad vendrid, mis on peamiselt kummi- ja plastikupõhised. Väiksematel ja kergematel veesõidukitel on reeglina kasutusel kergemad täispuhutavad, sadamakaidel aga täismaterjalist vendrid. Täispuhutavatele kummi-plasti-vendritele kinnitatakse eluea pikendamiseks vahel täiendavalt spetsiaalseid tekstiilist vendrikatteid. Vendrid võivad olla ujutatavad. 
Sageli kasutatakse vendritena kasutatud rehve.

Kasutamine

Vendrid kinnitatakse tavaliselt nii sadamakaile kui ka veesõiduki parda äärde piisavate vahedega, et tagada ohutu pehmendus sildumisel ja kai või teise ujuvvahendi parda ääres seismisel. Sadama vendrid on reeglina statsionaarsed, kuid ei pruugi katta täielikult kogu kaid. 
Veesõiduki vendrid on ohutuse mõttes mõistlikum kinnitada parraste äärde juba enne sadama akvatooriumisse sisenemist. Vajadusel tuleb sildumise käigus vastavalt tingimustele või manöövritele ujuvvahendi parda ääres mõni vender teisele kohale ümber tõsta või lisada. Sadamast väljumise järel ja sõidu ajal eemaldatakse veesõiduki vendrid parrastelt (tõstetakse tekile). Sadamates või nende lähistel töötavatel abilaevadel ja praamidel on vendrid kinnitatud sageli statsionaarselt. 
Väiksemate veesõidukite täispuhutavate vendrite pardal hoiustamiseks kasutatakse sageli spetsiaalseid vendrikorve.
Alumiinium, Sinu Sädelev Sõber

Alumiinium, Sinu Sädelev Sõber on Eesti ansambel, mis viljeleb elektrooniliste ja naturaalinstrumentide sümbioosi tulemusel loodud futu, kitarrirocki, uusromantika ja gooti sugemetega popmuusikat, mida bänd ise on iseloomustanud väljendiga alumiinium-pop.
Ansambli asutasid detsembris 1994 Allan Vainola (vokaal, kitarrid) ning Andres Aule (elektroonika). Lisaks nendele kuulub ansambli koosseisu alates 1997. aastast Margit Kärner (vokaal, flööt).
Koosseisuväliste muusikutena on ansambli lugude salvestamisel osalenud Kalle Nettan (basskitarr), Margus Tammemägi (löökriistad), Britta Bauman (klahvpillid), Arle Soeson (vokaal), Mart Süda (saksofon), Allan Jakobi (akordion), Marko Naissoo (löökriistad), Lea Peterson (kontrabass), Annika Põldäär (vokaal), Laura Paju (vokaal) ja Priit Kruus (vokaal).
Alumiinium, Sinu Sädelev Sõber ei ole andnud ühtegi kontserti. Avaldatud on kaks stuudioalbumit: "Zeig" (1998, kassetil) ja "Garaažide taga" (2004, CD).
Ansambli looming on valminud peamiselt Allan Vainola ja Andres Aule koostöös ja teostuses. Avaldatud muusika on kirjutanud nii Vainola kui ka Aule, tekstide autoriks aga on põhiliselt Aule.
Alumiiniumi muusikat iseloomustavad muu hulgas meloodilisus ja mõningane minimalism, lihtsate elektrooniliste helide kasutamine paralleelselt naturaalpillidega ning laulutekstide mitmekihilisus.